PATVIRTINTA

valstybės įmonės Registrų centro

generalinio direktoriaus

2023 m. spalio 18 d. įsakymu

Nr. VE-520 (1.3 E)

**VIENINGOS DUOMENŲ TEIKIMO SUTARTIES**

**BENDROJI DALIS**

**I SKYRIUS**

**SUTARTIES SĄVOKOS IR TRUMPINIAI**

1. **Duomenys** – duomenų šaltinio duomenų rinkinys (apimtis), kuris Lietuvos Respublikoje galiojančių teisės aktų ir šioje sutartyje nustatyta tvarka teikiamas gavėjui.
2. **Duomenų šaltinis** – teikėjo tvarkomas registras ir (ar) informacinė sistema, nurodyti sutarties specialiosios dalies 2 punkte, kurio duomenys sutarties pagrindu yra teikiami gavėjui.
3. **Duomenų šaltinio valdytojas** – ministerija, kita valstybės institucija ar valstybės įstaiga, kurios valdymo ar veiklos sričiai priskirtas duomenų šaltinis ir kuri metodiškai vadovauja duomenų šaltinio tvarkytojui (teikėjui) ir koordinuoja duomenų šaltinio funkcionavimą.
4. **Duomenų tvarkymo tikslas** – teisėtas ir aiškiai apibrėžtas gavėjo gaunamų duomenų naudojimo tikslas, kuris nurodytas sutarties specialiosios dalies 2 punkte.
5. **Duomenų tvarkymo faktinis pagrindas** – pagrįstos ir teisėtos aplinkybės, kurių pagrindu gavėjas konkrečiu atveju tvarko duomenis, nepažeisdamas duomenų tvarkymo tikslo.
6. **Duomenų teikimo teisinis pagrindas** – Specialiojoje dalyje nurodyta reglamento nustatyta duomenų tvarkymo sąlyga ir (ar) kitų teisės aktų nuostatos, pagrindžiančios duomenų teikimą gavėjui Duomenų tvarkymo tikslu.
7. **Duomenų tvarkymo teisinis pagrindas** –Specialiojoje dalyje nurodyta reglamento, Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymo įtvirtinta duomenų tvarkymo sąlyga ir (ar) kitų teisės aktų nuostatos, pagrindžiančios duomenų gavimą Duomenų tvarkymo tikslu.
8. **Duomenų vartotojas** – į duomenų vartotojų sąrašą įtrauktas gavėjas (kai gavėjas yra fizinis asmuo) ir (arba) gavėjo paskirtas asmuo, su gavėju susijęs darbo, valstybės tarnybos ar kitais teisiniais santykiais, kuriam sutarties pagrindu ir sutartyje nustatyta tvarka suteikiama teisė duomenų šaltinyje rinkti duomenis gavėjo vardu.
9. **Duomenų vartotojų sąrašas** (toliau – Duomenų vartotojų sąrašas) – teikėjo valdomoje vartotojų identifikacinėje sistemoje tvarkomas duomenų vartotojų, gavėjo paskirtų asmenų, atsakingų už duomenų gavimą, ir asmenų, turinčių teisę gavėjo vardu peržiūrėti teikėjo pateiktas PVM sąskaitas faktūras, sąrašas. Duomenų vartotojų sąrašas pildomas, keičiamas ir kitaip administruojamas pagal gavėjo pateiktus prašymus dėl Duomenų vartotojų sąrašo administravimo.
10. **Gavėjas** (toliau – Gavėjas ) – sutartį sudaręs ir duomenis gaunantis fizinis arba juridinis asmuo, kurio rekvizitai nurodyti sutarties specialiosios dalies 1 punkte.
11. **Gavėjo paskirtas asmuo, atsakingas už duomenų gavimą** – į Duomenų vartotojų sąrašą įtrauktas su Gavėju darbo, valstybės tarnybos ar kitais teisiniais santykiais susijęs Gavėjo paskirtas asmuo arba Gavėjo nurodytas jo struktūrinis padalinys, užtikrinantis Gavėjo programinės įrangos funkcionalumą duomenų gavimui.
12. **Konfidencialumo pasižadėjimas** – teikėjo nustatytos formosdokumentas, kurį privalopasirašyti visi Gavėjo paskirti ir į Duomenų vartotojų sąrašą įtraukti duomenų vartotojai (išskyrus patį Gavėją, kai sutartį pasirašo fizinis asmuo). Konfidencialumo pasižadėjimo forma skelbiama teikėjo interneto svetainėje adresu <https://www.registrucentras.lt/p/1702>.
13. **Prašymas dėl Duomenų vartotojų sąrašo administravimo** – teikėjo nustatytos formos prašymas, kurį Gavėjas pateikia teikėjui, norėdamas į Duomenų vartotojų sąrašą įtraukti naujus, iš jo išbraukti esamus duomenų vartotojus ir (arba) Gavėjo paskirtus asmenis, atsakingus už duomenų gavimą, ir (arba) asmenis, turinčius teisę Gavėjo vardu peržiūrėti PVM sąskaitas faktūras arba patikslinti jų duomenis. Prašymo dėl Duomenų vartotojų sąrašo administravimo forma skelbiama teikėjo interneto svetainėje adresu <https://www.registrucentras.lt/p/1702>.
14. **Reglamentas** (toliau – Reglamentas) – 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).
15. **Sutartis** (toliau – Sutartis) – ši tarp teikėjo ir Gavėjo sudaryta duomenų teikimo sutartis, su visais jos pakeitimais ir (ar) papildymais. Sutartį vientisai ir nedalomai sudaro Sutarties bendroji dalis (šis dokumentas) bei Sutarties specialioji dalis.
16. **Sutarties bendroji dalis** (toliau – Sutarties Bendroji dalis) – šis dokumentas, kuriame aprašytos Sutartyje vartojamos sąvokos ir trumpiniai, nustatytos šalių teisės ir įsipareigojimai, atsiskaitymo tvarka, atskaitomybės ir kitos šalims taikomos bendrosios sąlygos. Sutarties Bendroji dalis skelbiama teikėjo interneto svetainėje adresu <https://www.registrucentras.lt/p/1702> ir yra neatskiriama nuo Sutarties Specialiosios dalies.
17. **Sutarties specialioji dalis** (toliau – Sutarties Specialioji dalis) – šalių pasirašyta Sutarties dalis, kurioje nurodomi: šalių rekvizitai, šalims atstovaujantys asmenys ir atstovavimo pagrindai, duomenų šaltinis, duomenų tvarkymo tikslas, duomenų teikimo būdas, Sutarties pagrindu teikiami duomenys, duomenų paieškos kriterijai, duomenų tvarkymo teisinis pagrindas, technines sąlygas identifikuojanti informacija, apmokėjimo už duomenų teikimą sąlygos ir kitos individualios duomenų teikimo sąlygos bei tvarka.
18. **Šalis** (toliau – Šalis) – teikėjas arba Gavėjas, kiekvienas atskirai.
19. **Šalys** (toliau – Šalys) – teikėjas ir Gavėjas abu kartu.
20. **Techninės sąlygos** – teikėjo patvirtinti ir teikėjo interneto tinklalapyje skelbiami arba kitu būdu Gavėjui pateikiami (išsiunčiant Gavėjo nurodytu elektroninio pašto adresu, įteikiami fiziškai ir kt.) dokumentai, kurie nustato technines duomenų teikimo ir gavimo sąlygas, prisijungimo prie duomenų šaltinių ir naudojimosi jais tvarką. Duomenų gavimui pagal Sutartį taikomų techninių sąlygų pavadinimas (-ai) bei jų pateikimo Gavėjui būdas (-ai) nurodomi Sutarties Specialiojoje dalyje.
21. **Teikėjas** (toliau – Teikėjas) – valstybės įmonė Registrų centras.
22. **Teikėjo interneto svetainė** – puslapis internete [www.registrucentras.lt](http://www.registrucentras.lt).
23. Sutarties tekste vienaskaita pateikti žodžiai gali turėti daugiskaitos reikšmę ir atvirkščiai, jei iš konteksto neturi būti suprantama kitaip.
24. Sutartyje vartojama sąvoka „diena“ reiškia kalendorinę dieną, išskyrus atvejį, jei yra aiškiai nustatyta, kad tai yra darbo diena.
25. Esant prieštaravimų tarp Sutarties Specialiosios dalies nuostatų ir Sutarties Bendrosios dalies nuostatų, taikomos Specialiosios dalies nuostatos.

**II SKYRIUS**

**SUTARTIES DALYKAS**

1. Teikėjas įsipareigoja Sutartyje nustatytomis sąlygomis ir tvarka teikti Gavėjui Sutarties Specialiojoje dalyje nurodytus duomenis, o Gavėjas įsipareigoja gautus duomenis tvarkyti Sutartyje nustatytomis sąlygomis ir tvarka.

**III SKYRIUS**

**SUTARTIES ŠALIŲ TEISĖS IR PAREIGOS**

1. Teikėjas įsipareigoja:
   1. saugiai teikti duomenis Gavėjui;
   2. Gavėjo pateiktus asmens duomenis naudoti duomenų vartotojui identifikuoti Teikėjo vartotojų identifikacinėje sistemoje, Sutarties sudarymo, vykdymo ir administravimo, Teikėjo teisinių reikalavimų pareiškimo, vykdymo ar apgynimo tikslais. Gavėjo pateiktus asmens duomenis saugoti 10 (dešimt) metų po Sutarties pasibaigimo;
   3. užtikrinti iš Gavėjo gautų asmens duomenų apsaugą savo lėšomis ir priemonėmis, vadovaujantis Lietuvos Respublikoje galiojančiais teisės aktais;
   4. užtikrinti teikiamų duomenų teisingumą, išsamumą, vientisumą ir saugą tol, kol duomenys pasieks Gavėją.
2. Teikėjas turi teisę:
   1. sustabdyti duomenų teikimą:
      1. be atskiro Gavėjo informavimo – Gavėjui neapmokėjus PVM sąskaitos faktūros per 30 (trisdešimt) kalendorinių dienų nuo jos išrašymo dienos. Duomenų teikimas atnaujinamas Gavėjui apmokėjus PVM sąskaitą faktūrą ir apie tai raštu pranešus Teikėjui;
      2. informuodamas Gavėją – jeigu Gavėjas tvarko duomenis ne pagal duomenų tvarkymo tikslą, nesilaiko kitų Sutartimi prisiimtų įsipareigojimų, teisės aktuose nustatytų duomenų tvarkymo reikalavimų, jeigu užfiksuojama ar pagrįstai įtariama grėsmė teikiamų duomenų konfidencialumui ir (ar) paaiškėja aplinkybės, kurios gali būti svarbios Sutartimi prisiimtų įsipareigojimų vykdymui (pvz., profesinės veiklos ribojimai, bankroto bylos Gavėjui iškėlimas, teisės aktų, reglamentuojančių Gavėjo veiklą, duomenų teikimą, pasikeitimas ir kt.). Gavėjui užtikrinus Sutartimi prisiimtų įsipareigojimų vykdymą, Teikėjas, įvertinęs iš Gavėjo raštu gautą informaciją, gali atnaujinti duomenų teikimą;
   2. reikalauti Gavėjo pateikti informaciją ir (ar) dokumentus, kurių reikia norint įsitikinti, kad Gavėjas tinkamai vykdo Sutartyje ir teisės aktuose nustatytus duomenų tvarkymo reikalavimus, duomenis tvarko tik siekdamas duomenų tvarkymo tikslo (-ų) ir remdamasis duomenų tvarkymo faktinio pagrindo;
   3. vienašališkai keisti Sutarties Bendrosios dalies ir technines sąlygas pranešdamas Gavėjui apie tai Sutarties Bendrosios dalies 50 punkte nustatyta tvarka;
   4. paaiškėjus aplinkybėms dėl duomenų tvarkymo pažeidžiant Sutarties sąlygas, pranešti apie galimą pažeidimą Valstybinei duomenų apsaugos inspekcijai ir duomenų šaltinio valdytojui.
3. Gavėjas įsipareigoja:
   1. laikytis Sutartyje numatytų duomenų tvarkymo sąlygų ir tvarkos, tinkamai, kokybiškai ir laiku vykdyti įsipareigojimus, numatytus Sutartyje ir kituose Lietuvos Respublikoje galiojančiuose teisės aktuose, reglamentuojančiuose duomenų teikimą;
   2. gautus duomenis tvarkyti tik siekdamas duomenų tvarkymo tikslo ir tik esant bent vienai Reglamento 6 straipsnio 1 dalyje nustatytai asmens duomenų tvarkymo sąlygai, nurodytai Sutarties Specialiosios dalies 2 punkte, laikantis asmens duomenų apsaugą reglamentuojančių teisės aktų reikalavimų;
   3. tais atvejais, kai duomenų šaltinio paieškoje Gavėjui yra būtina papildomai nurodyti duomenų tvarkymo faktinį pagrindą, pateikti teisingą ir aiškiai apibrėžtą informaciją, įrodančią duomenų ryšį su duomenų tvarkymo tikslu;
   4. tais atvejais, kai duomenų šaltinio paieškoje galima pasirinkti teikiamus duomenis pagal Sutarties Specialiosios dalies 2 punkte nurodytą duomenų apimtį, pateikti tikslią duomenų tvarkymo faktinį pagrindą atitinkančią užklausą, t. y. pažymėti, kokie tiksliai duomenys turi būti pateikti Gavėjui konkrečiu paieškos atveju, nerenkant perteklinių duomenų, kurie nėra būtini duomenų tvarkymo faktiniam pagrindui;
   5. neperduoti ir neatskleisti pagal Sutartį gautų duomenų trečiosioms šalims[[1]](#footnote-1), jei kitaip nenustatyta Sutartyje ar Lietuvos Respublikoje galiojančiuose teisės aktuose;
   6. viešai neskelbti informacijos apie aptiktas saugumo spragas, o apie jas pranešti Teikėjui. Neišnaudoti saugumo spragų pažeistoje sistemoje, nepakeisti elektroninės informacijos, kitaip nepaveikti registrų bei informacinių sistemų saugumo ir elektroninės informacijos;
   7. Teikėjui pareikalavus, įrodyti prašomų pateikti duomenų ryšį su duomenų tvarkymo tikslu ir duomenų tvarkymo faktiniu pagrindu. Teikėjui pareikalavus, tokie įrodymai turi būti pateikti nedelsiant, bet ne vėliau kaip per 3 (tris) darbo dienas nuo reikalavimo raštu ar elektroniniu paštu Sutarties Specialiosios dalies 1 punkte nurodytais Gavėjo adresais gavimo dienos;
   8. vadovaujantis Lietuvos Respublikoje galiojančiais teisės aktais, užtikrinti gautų duomenų apsaugą savo lėšomis ir tinkamomis organizacinėmis bei techninėmis priemonėmis, skirtomis apsaugoti duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo, kurios užtikrina tokį saugumo lygį, kuris atitiktų gautų duomenų pobūdį ir jų tvarkymo keliamą riziką. Už šių įsipareigojimų nesilaikymą Gavėjas atsako Lietuvos Respublikoje galiojančių teisės aktų nustatyta tvarka;
   9. nedelsdamas sunaikinti duomenis, kai šie duomenys nebereikalingi jų tvarkymo tikslams;
   10. prisiimti visišką atsakomybę už duomenų konfidencialumą ir saugą nuo duomenų gavimo momento;
   11. nedelsdamas, tačiau ne vėliau kaip per 3 (tris) darbo dienas nuo Sutarties Bendrosios dalies 28.2 papunktyje nurodyto reikalavimo gavimo dienos, pateikti Teikėjui informaciją, nurodytą Sutarties Bendrosios dalies 28.2 ir (arba) 29.17 papunkčiuose;
   12. už renkamus duomenis (išskyrus, atvejus, kai Lietuvos Respublikos teisės aktai numato neatlygintiną duomenų teikimą Gavėjui) sumokėti Teikėjui atlyginimą Sutarties Bendrosios dalies IV skyriuje nustatyta tvarka ir sąlygomis;
   13. netinkamai vykdant Sutartį, kompensuoti Teikėjo turėtas išlaidas, skolos išieškojimo atveju – skolos išieškojimo išlaidas;
   14. užtikrinti, kad kiekvienas duomenų vartotojas, vadovaudamasis Sutartimi, duomenis tvarkytų tik Duomenų tvarkymo tikslu, turėdamas teisėtą duomenų tvarkymo faktinį pagrindą, neatskleisdamas jų trečiosioms šalims, jei kitaip nenustatyta Sutartyje ar Lietuvos Respublikoje galiojančiuose teisės aktuose, saugotų suteiktus prisijungimo duomenis ir neatskleistų jų trečiosioms šalims;
   15. užtikrinti, kad kiekvienas duomenų vartotojas susipažintų su teisės aktais, nurodytais Sutarties Bendrosios dalies 30 punkte, ir įsipareigotų jų laikytis;
   16. užtikrinti, kad kiekvienas duomenų vartotojas būtų pasirašęs Konfidencialumo pasižadėjimą, parengtą pagal Teikėjo nustatytą ir Teikėjo tinklalapyje skelbiamą Konfidencialumo pasižadėjimo formą. Duomenų vartotojų pasirašyti Konfidencialumo pasižadėjimai saugomi Gavėjo ir pateikiami Teikėjui Sutarties 29.7 papunktyje nustatyta tvarka;
   17. pasikeitus duomenų vartotojams ir kitai informacijai, nurodytai Duomenų vartotojų sąraše, nedelsdamas, tačiau ne vėliau kaip per 3 (tris) darbo dienas, pateikti Teikėjui atnaujinamus Duomenų vartotojų sąrašo duomenis ar (ir) kitą pasikeitusią informaciją;
   18. nedelsdamas informuoti Teikėją, kad:
       1. prarasta, ar įtaria, kad prarasta, Gavėjo ir (ar) Gavėjo paskirto duomenų vartotojo, ir (ar) Gavėjo paskirto asmens, atsakingo už duomenų gavimą, autentifikavimo informacija ir (ar) neišsaugotas jos konfidencialumas, ir ja gali pasinaudoti tretieji asmenys. Gavėjas įsipareigoja užtikrinti, kad Gavėjo paskirtas duomenų vartotojas ir (ar) Gavėjo paskirtas asmuo, atsakingas už duomenų gavimą, nedelsdamas pasikeistų slaptažodį ir (ar) kitą autentifikavimo informaciją;
       2. pasikeitė bet kokia, Teikėjo pateikta, informacija apie Duomenų vartotojų sąraše įtrauktą duomenų vartotoją ar Gavėjo paskirtą asmenį, atsakingą už duomenų gavimą, taip pat kad Gavėjas ir (ar) Gavėjo paskirtas duomenų vartotojas ir (ar) Gavėjo paskirtas asmuo, atsakingas už duomenų gavimą, neteko teisės tvarkyti duomenų, nebeturi teisės prisijungti prie sistemos (nušalinamas nuo darbo (pareigų), nebeatitinka teisės aktuose nustatytų išorinio informacinių sistemų naudotojo kvalifikacinių reikalavimų, praranda patikimumą, pasibaigia jo darbo (sutartiniai) santykiai su Gavėju ar įvyksta bet kokios kitos aplinkybės, lemiančios tai, jog Gavėjas, Gavėjo paskirtas duomenų vartotojas nebegali atlikti paieškų ir (ar) Gavėjo paskirtas asmuo, atsakingas už duomenų gavimą, nebegali prisijungti prie sistemos);
       3. nustatė saugos dokumentuose nustatytų reikalavimų pažeidimų, nusikalstamos veikos požymių, neveikiančias arba netinkamai veikiančias elektroninės informacijos saugos (kibernetinio saugumo) užtikrinimo priemones ar kitas saugumo spragas, įvykius ar veiką, atitinkančią kibernetinio incidento, elektroninės informacijos saugos incidento ar asmens duomenų saugumo pažeidimo požymius, arba, kad apie tai gavo informacijos iš kitų informacijos šaltinių.
4. Gavėjas, pasirašydamas Sutartį, patvirtina, kad yra susipažinęs su Reglamentu, Valstybės įmonės Registrų centro tvarkomų registrų ir informacinių sistemų duomenų saugos nuostatais, patvirtintais Lietuvos Respublikos teisingumo ministro 2017 m. gegužės 22 d. įsakymu Nr. 1R-132 „Dėl Valstybės įmonės Registrų centro tvarkomų registrų ir informacinių sistemų duomenų saugos nuostatų patvirtinimo“ (su vėlesniais pakeitimais) (toliau – Saugos nuostatai), ir įsipareigoja jų laikytis. Saugos nuostatai skelbiami Teisės aktų registre <https://www.e-tar.lt/portal/lt/legalAct/83cc93a03eb311e7b66ae890e1368363/asr>.

**IV SKYRIUS**

**ATLYGINIMO DYDŽIAI IR ATSISKAITYMO TVARKA**

1. Atlyginimo dydžiai už gaunamus duomenis yra nustatomi ir keičiami Lietuvos Respublikos Vyriausybės 2020 m. liepos 8 d. nutarimu Nr. 763 „Dėl Atlyginimo už valstybės įmonės Registrų centro tvarkomų registrų objektų registravimą, šių registrų ir Nekilnojamojo turto kadastro duomenų, informacijos, dokumentų ir (ar) jų kopijų tvarkymą dydžių sąrašo patvirtinimo“[[2]](#footnote-2) (toliau – LRV nutarimas) bei Lietuvos Respublikos teisingumo ministro 2020 m. rugpjūčio 27 d. įsakymu   
   Nr. 1R-278 „Dėl Atlyginimo už naudojimąsi Antstolių informacinėje sistemoje ir Juridinių asmenų dalyvių informacinėje sistemoje tvarkomais duomenimis dydžių sąrašo patvirtinimo“[[3]](#footnote-3) (toliau – LR TM įsakymas). Gavėjas įsipareigoja apmokėti Teikėjui už teikiamus duomenis šios Sutarties 36 punkte nustatyta tvarka.
2. Duomenys Gavėjui neatlygintinai teikiami tik tuomet, jei tai numato imperatyvios Lietuvos Respublikos teisės aktų nuostatos. Pakeitus teisės aktus ir teisės aktuose nustačius atlygintiną už duomenų teikimą, Gavėjas įsipareigoja mokėti Teikėjui vadovaudamasis galiojančių teisės aktų nuostatomis, t. y. už teikiamus duomenis mokėti pagal nustatytus naujus atlyginimo dydžius.
3. Pasikeitus LRV nutarimui ir (arba) LR TM įsakymui ir nustačius kitus nei Sutarties pasirašymo metu galiojusius įkainius arba įsigaliojus naujiems teisės aktams, reglamentuojantiems atlyginimo dydžius už Sutartyje numatytų duomenų teikimą, Gavėjas įsipareigoja atsiskaityti su Teikėju, vadovaudamasis galiojančių teisės aktų nuostatomis, t. y. už teikiamus duomenis mokėti pagal pakeistus ar nustatytus naujus atlyginimo dydžius. Informacija apie atlyginimo dydžius taip pat skelbiama ir Teikėjo interneto svetainėje.
4. Tais atvejais, kai Gavėjas duomenis gauna atlygintinai, Teikėjas kiekvieno mėnesio pradžioje Sutarties Bendrosios dalies 35 punkte nustatyta tvarka pateikia Gavėjui PVM sąskaitą faktūrą už per praėjusį mėnesį gautus duomenis.
5. PVM sąskaitos faktūros Gavėjui nėra siunčiamos. PVM sąskaitos faktūros pateikiamos Gavėjui jas skelbiant Teikėjo interneto svetainėje <https://www.registrucentras.lt/usr/sf.php>. Apie Teikėjo interneto svetainėje pateiktą PVM sąskaitą faktūrą elektroniniu paštu informuojami asmenys, kuriems Gavėjas suteikė teisę peržiūrėti PVM sąskaitas faktūras (šie asmenys pagal Gavėjo pateiktą prašymą dėl duomenų vartotojų administravimo įtraukiami į Duomenų vartotojų sąrašą).
6. Gavėjas PVM sąskaitą faktūrą turi apmokėti per 14 (keturiolika) kalendorinių dienų nuo jos išrašymo Gavėjui dienos.
7. Laiku neapmokėjęs pateiktos PVM sąskaitos faktūros, Gavėjas moka 0,04 procento dydžio delspinigius nuo neapmokėtos sumos už kiekvieną uždelstą dieną.
8. Gavėjui tinkamai nevykdant piniginių prievolių pagal šią ar bet kurią kitą su Teikėju sudarytą paslaugų ir (ar) duomenų teikimo sutartį, Teikėjas Gavėjo mokėjimus paskirstys savo nuožiūra, pirmenybę teikdamas seniausiems Gavėjo įsiskolinimams.

**V SKYRIUS**

**DUOMENŲ VARTOTOJŲ SĄRAŠAS**

1. Duomenys Gavėjui yra teikiami per Gavėjo paskirtą duomenų vartotoją, kai duomenys teikiami interaktyviuoju būdu, arba leidžiamosios kreipties būdu (į Gavėjo informacinę sistemą, naudojantis saityno paslauga (angl. *web service*) – kai Gavėjo programinės įrangos funkcionalumą duomenų gavimui užtikrina Gavėjo paskirtas asmuo, atsakingas už duomenų gavimą. Duomenų vartotoją ir (ar) Gavėjo paskirtą asmenį, atsakingą už duomenų gavimą, Gavėjas nurodo pateikdamas prašymą dėl Duomenų vartotojų sąrašo administravimo, o Teikėjas įregistruoja Teikėjo Duomenų vartotojų administravimo sistemoje. Tais atvejais, kai Gavėjas yra fizinis asmuo, kuris pats tvarko duomenis, prašyme dėl Duomenų vartotojų sąrašo administravimo Gavėjas nurodo save kaip duomenų vartotoją. Gavėjo užpildytas ir pasirašytas prašymas dėl Duomenų vartotojų sąrašo administravimo yra pateikiamas Teikėjui Sutarties Specialiosios dalies 1 punkte nurodytais adresais. Netinkamai užpildytas ir (ar) nepasirašytas prašymas dėl Duomenų vartotojų sąrašo administravimo gali būti grąžinamas Gavėjui, nurodant grąžinimo priežastis.
2. Šalims pasirašius Sutarties Specialiąją dalį, duomenys pradedami teikti tik, kai Gavėjas pateikia pirmą prašymą dėl Duomenų vartotojų sąrašo administravimo, kuriame nurodomas bent vienas duomenų vartotojas ir (arba) Gavėjo paskirtas asmuo, atsakingas už duomenų gavimą, ir Teikėjas šiuos asmenis įtraukia į Duomenų vartotojų sąrašą. Prašyme dėl vartotojų sąrašo administravimo Gavėjas taip pat nurodo asmenis, kuriems bus suteikiama teisė peržiūrėti Gavėjui išrašomas PVM sąskaitas faktūras.
3. Papildomo duomenų vartotojo, Gavėjo paskirto asmens, atsakingo už duomenų gavimą ar už PVM sąskaitų peržiūrą, įtraukimas, Duomenų vartotojo išbraukimas ar duomenų koregavimas Teikėjo Duomenų vartotojų administravimo sistemoje atliekamas tik gavus Gavėjo rašytinį prašymą dėl Duomenų vartotojų sąrašo administravimo, kuris pateikiamas Teikėjui Sutarties Specialiosios dalies 1 punkte nurodytais adresais.

**VI SKYRIUS**

**TESTAVIMO APLINKOS DUOMENŲ TEIKIMAS**

1. Teikėjas pagal Gavėjo rašytinį prašymą įsipareigoja suteikti Gavėjui, gaunančiam duomenis leidžiamosios kreipties būdu (į Gavėjo informacinę sistemą, naudojantis saityno paslauga (angl. *web service*)), galimybę laikinai prisijungti prie Duomenų šaltinio testavimo aplinkos ir gauti testavimo aplinkos duomenis tokiomis sąlygomis:
   1. testavimo aplinkos duomenų iš Duomenų šaltinio testavimo aplinkos gavimo ir naudojimo tikslas – Gavėjo sukurtų programinių priemonių, skirtų gauti duomenims, testavimas;
   2. galimybė prisijungti prie Duomenų šaltinio testavimo aplinkos suteikiama laikinai, 6 (šešis) mėnesius nuo Sutarties įsigaliojimo;
   3. testavimo aplinkos duomenys bus gaunami tik į Gavėjo informacinės sistemos testavimui skirtą aplinką ir joje laikomi tik tiek, kiek reikalinga duomenų tvarkymo tikslui, numatytam Sutarties Bendrosios dalies 42.1 papunktyje, pasiekti;
   4. testavimo aplinkos duomenis naudos tik tie Gavėjo įgalioti asmenys, kuriems suteiktos prieigos teisės prie Gavėjo testavimui skirtos informacinės sistemos aplinkos, ir tik testavimo aplinkos duomenų tvarkymo tikslu, numatytu Sutarties Bendrosios dalies 42.1 papunktyje;
   5. testavimo aplinkos duomenys iš Gavėjo informacinės sistemos testavimui skirtos aplinkos nebus perduodami, taip pat nebus sudaryta galimybė bet kokia forma su jais susipažinti Gavėjo neįgaliotiems asmenims;
   6. Gavėjui pasiekus testavimo aplinkos tvarkymo tikslą, numatytą Sutarties Bendrosios dalies 42.1 papunktyje, testavimo aplinkos duomenys iš Gavėjo informacinės sistemos testavimui skirtos aplinkos bus nedelsiant ištrinti, ir Gavėjas apie ištrynimą nedelsiant, tačiau ne vėliau negu per 5 (penkias) darbo dienas, raštu privalo pranešti Teikėjui;
   7. testavimo aplinkos duomenų ir duomenų apimtis yra tapati, tačiau Teikėjas neužtikrina duomenų iš Duomenų šaltinio testavimo aplinkos aktualumo;
   8. Gavėjas įsipareigoja užtikrinti testavimo aplinkos duomenų saugumą ir taikyti testavimo aplinkos duomenims lygiaverčius duomenų saugumo reikalavimus kaip ir duomenims;
   9. testavimo aplinkos duomenys Gavėjui teikiami neatlygintinai.
2. Šis skyrius netaikomas Gavėjui, gaunančiam duomenis interaktyviuoju būdu.

**VII SKYRIUS**

**ATSAKOMYBĖ IR GINČŲ SPRENDIMO TVARKA**

1. Nė viena Šalis neturi teisės pavesti Sutartį vykdyti trečiosioms šalims.
2. Vykdydamos Sutartį Šalys vadovaujasi Lietuvos Respublikos teise.
3. Bet kokie nesutarimai ar ginčai, kylantys tarp Šalių dėl Sutarties, sprendžiami derybų būdu, o jeigu tokiu būdu ginčų išspręsti nepavyksta, jie sprendžiami Lietuvos Respublikos teisme, vadovaujantis Lietuvos Respublikoje galiojančiais įstatymais ar kitais teisės aktais.

**VIII SKYRIUS**

**SUTARTIES KEITIMO IR PAPILDYMO TVARKA**

1. Visi Sutarties pakeitimai ir papildymai, išskyrus Sutarties Bendrosios dalies VIII skyriuje numatytus atvejus, bus daromi tarp Šalių pasirašant papildomus susitarimus dėl Sutarties keitimo ar papildymo, kurie tampa neatskiriama Sutarties dalimi.
2. Pasikeitus Sutarties Specialiojoje dalyje ir (ar) Sutarties Bendrojoje dalyje nurodytų teisės aktų nuostatoms, Šalių susitarimai dėl Sutarties pakeitimo nepasirašomi, o taikomos aktualios teisės aktų nuostatos nuo jų įsigaliojimo dienos. Apie teisės aktų pakeitimus Teikėjas Gavėjo neinformuoja.
3. Pasikeitus Sutarties Specialiosios dalies I skyriuje nurodytiems Šalių atsiskaitomosios sąskaitos, banko rekvizitams, adresams bei kontaktams, Šalių susitarimai dėl Sutarties pakeitimo nepasirašomi. Šalys vieną kitą apie tai informuoja Sutartyje 64 punkte nustatyta tvarka.
4. Pasikeitus Sutarties Specialiosios dalies 5-7 punktų nuostatoms, taip pat Sutarties Bendrosios dalies 28.3 papunktyje ir 31 bei 32 punktuose numatytais atvejais Šalys nepasirašo susitarimo dėl sutarties pakeitimo. Tokiu atveju nuo pakeitimų įsigaliojimo dienos taikomos Teikėjo vienašališkai pakeistos Sutarties nuostatos ir (ar) techninės sąlygos ir (ar) teisės aktai, keičiantys esamus arba nustatantys naujus įkainius už duomenų teikimą. Apie atliktus, šiame punkte išvardytus vienašalius Sutarties pasikeitimus, pasikeitusius arba naujai nustatytus įkainius už duomenų gavimą Gavėjui pranešama viešo paskelbimo būdu Teikėjo interneto svetainėje ir (arba) Sutarties Specialiosios dalies 1 punkte nurodytu Gavėjo elektroninio pašto adresu, ne vėliau kaip prieš 30 (trisdešimt) kalendorinių dienų iki pakeitimų įsigaliojimo dienos.
5. Šios Sutarties 50 punkte numatyti Sutarties pakeitimai, susiję su teisės aktų pakeitimais, įsigalioja nuo atitinkamuose teisės aktuose nustatytos įsigaliojimo dienos. Vienašališkai Teikėjo atliktų Sutarties ar techninių sąlygų pakeitimų įsigaliojimo data nurodoma Sutarties 50 punkte nustatyta tvarka Teikėjui pateiktame pranešime. Kiti Sutarties pakeitimai ir papildymai įsigalioja nuo Susitarimo dėl Sutarties pakeitimo pasirašymo dienos, jeigu susitarime nenumatoma kita įsigaliojimo data.

**IX SKYRIUS**

**NENUGALIMOS JĖGOS (*FORCE MAJEURE*) APLINKYBĖS**

1. Nė viena iš Sutarties Šalių neatsako už bet kurios savo prievolės neįvykdymą ar dalinį neįvykdymą, jeigu ji įrodo, kad prievolė neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šioms aplinkybėms ar pasekmėms atsirasti.
2. Įvykus nenugalimos jėgos (*force majeure*) aplinkybėms, Sutarties Šalys vadovaujasi Lietuvos Respublikos civilinio kodekso 6.212 straipsniu ir Atleidimo nuo atsakomybės esant nenugalimos jėgos (*force majeure*) aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (*force majeure*) aplinkybėms taisyklių patvirtinimo“.
3. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos (*force majeure*) aplinkybes nedelsdama, tačiau ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, taip pat pranešti apie galimą Sutartyje numatytų įsipareigojimų įvykdymo terminą. Būtina pranešti ir tuomet, kai išnyksta pagrindas nevykdyti įsipareigojimų.
4. Pagrindas atleisti Šalį nuo atsakomybės atsiranda nuo nenugalimos jėgos (*force majeure*) aplinkybių atsiradimo momento arba jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl neišsiųsto ar laiku nepateikto pranešimo.

**X SKYRIUS**

**SUTARTIES GALIOJIMAS IR NUTRAUKIMAS**

1. Sutartis įsigalioja nuo Specialios dalies pasirašymo dienos ir galioja neterminuotai. Jeigu Sutarties Specialioji dalis Šalių pasirašoma ne tą pačią dieną, laikoma, kad Sutartis įsigalioja tą dieną, kai Sutarties Specialiąją dalį pasirašo antroji Šalis.
2. Sutartis pasibaigia, kai:
   1. Sutartis nutraukiama Šalių sutarimu;
   2. Sutartis nutraukiama vienašališkai Sutarties 58 punkte nustatyta tvarka;
   3. netekus galios teisės aktams, reglamentuojantiems Šalių teisę teikti ar gauti duomenis, arba kitais atvejais, dėl kurių Teikėjas netenka teisės tvarkyti ir teikti duomenis, o Gavėjas gauti duomenis. Sutartis šiuo atveju laikoma pasibaigusia nuo dienos, kai atsiranda šiame papunktyje numatytos aplinkybės.
3. Sutarties nutraukimo vienašališkai sąlygos ir tvarka:
   1. Šalis gali nutraukti Sutartį nesant Sutarties sąlygų pažeidimo, raštu įspėjusi kitą Šalį prieš 30 (trisdešimt) kalendorinių dienų. Laikoma, kad Sutartis nutraukta po 30 (trisdešimt) kalendorinių dienų nuo tokio pranešimo pateikimo dienos.
   2. Šalis gali nutraukti Sutartį kitai Šaliai nevykdant ar netinkamai vykdant sutartinius įsipareigojimus, raštu įspėjusi kitą Šalį prieš 10 (dešimt) darbo dienų. Laikoma, kad Sutartis nutraukta po 10 (dešimt) darbo dienų nuo tokio pranešimo pateikimo dienos.
   3. Gavėjas, gavęs Tiekėjo pranešimą apie vienašališką Sutarties ir (ar) techninių sąlygų pakeitimą ir nesutikdamas su numatytais pakeitimais, turi teisę vienašališkai nutraukti sutartį apie tai pranešdamas Teikėjui ne mažiau kaip prieš 5 (penkias) darbo dienas iki Sutarties nutraukimo.
4. Jei bet kuri Sutarties nuostata tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui.
5. Sutarties nutraukimas nepanaikina Šalies teisės reikalauti atlyginti nuostolius, atsiradusius dėl Sutarties neįvykdymo, bei netesybas, taip pat neturi įtakos ginčų nagrinėjimo tvarką nustatančių Sutarties sąlygų, taip pat sąlygų, susijusių su atsakomybe tarp Šalių, atsiskaitymais pagal Sutartį, bei kitų Sutarties sąlygų galiojimui, jeigu šios sąlygos pagal savo esmę lieka galioti ir po Sutarties nutraukimo.

**XI SKYRIUS**

**ASMENS DUOMENŲ TVARKYMAS**

1. Teikėjas, tvarkydamas Gavėjo asmens duomenis, vadovaujasi Reglamentu, Lietuvos Respublikos asmens duomenų teisinės apsaugos įstatymu, Asmens duomenų tvarkymo valstybės įmonėje Registrų centre taisyklėmis, patvirtintomis valstybės įmonės Registrų centro direktoriaus 2018 m. gegužės 24 d. įsakymu Nr. V-171 „Dėl Asmens duomenų tvarkymo valstybės įmonėje Registrų centre taisyklių patvirtinimo“. Plačiau informaciją apie asmens duomenų tvarkymą galima rasti interneto svetainėje [www.registrucentras.lt](http://www.registrucentras.lt) skiltyje „Asmens duomenų apsauga“.

**XII SKYRIUS**

**BAIGIAMOSIOS NUOSTATOS**

1. Visi pranešimai, sutikimai ar kita informacija (toliau – pranešimas) pagal Sutartį turi būti raštiški. Jie gali būti įteikiami asmeniškai ar siunčiami elektroniniu paštu arba registruotu paštu, kiekvienu atveju išsiunčiant Šalių Sutartyje nurodytais adresais ar elektroniniu paštu.
2. Jei pranešimas siunčiamas elektroniniu paštu, laikoma, kad jį Šalis gavo tą pačią dieną, jei jis buvo išsiųstas darbo dieną iki darbo valandų pabaigos, arba kitą darbo dieną, jei jis buvo išsiųstas nedarbo dieną arba pasibaigus darbo valandoms. Jei pranešimas siunčiamas paštu, laikoma, kad jį adresatas gavo po 5 (penkių) darbo dienų nuo išsiuntimo.
3. Šalys įsipareigoja per 5 (penkias) darbo dienas raštu informuoti viena kitą apie Sutartyje nurodytų banko ir kitų rekvizitų pasikeitimus. Šalis, neįvykdžiusi šio reikalavimo, negali reikšti pretenzijų, kad kitos Šalies veiksmai, atlikti remiantis paskutiniais jai žinomais rekvizitais, neatitinka Sutarties sąlygų arba kad ji negavo pranešimų, siųstų pagal tuos rekvizitus.
4. Sutartis sudaroma pasirašant Sutarties Specialiąją dalį dviem egzemplioriais, turinčiais vienodą juridinę galią, po vieną egzempliorių kiekvienai Šaliai. Kai Sutarties Specialiąją dalį Šalys pasirašo elektroniniais parašais, pasirašomas vienas elektroninis Sutarties Specialiosios dalies egzempliorius, kuriuo Šalys pasidalina elektroninių ryšių priemonėmis.
5. Laikoma, kad Šalys, pasirašydamos Sutarties Specialiąją dalį, taip pat yra tinkamai susipažinusios ir su Sutarties Bendrąja dalimi, sutarčiai taikomomis techninėmis sąlygomis ir sutinka su jų reikalavimais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Trečioji šalis – fizinis arba juridinis asmuo, kuris nėra: duomenų subjektas, duomenų valdytojas, duomenų tvarkytojas, arba asmenys, kuriems tiesioginiu duomenų valdytojo ar duomenų tvarkytojo įgaliojimu leidžiama tvarkyti asmens duomenis. [↑](#footnote-ref-1)
2. <https://www.e-tar.lt/portal/lt/legalAct/b1b0ff90c2a911ea9815f635b9c0dcef> [↑](#footnote-ref-2)
3. <https://e-tar.lt/portal/lt/legalAct/f61cbd80e83911ea9342c1d4e2ff6ff6> [↑](#footnote-ref-3)